દિલ્હીના લોકો પણ તેના સાક્ષી રહ્યા છે. એ વખતે પણ આ જ વહીવટી માળખું અને કાર્યશૈલી હતી. મહત્ત્વની વાત એ છે કે લેફ્ટનેન્ટ ગવર્નર અને વહીવટીતંત્ર સાથે સંકલન સાધીને દિલ્હીને સારો વહીવટ આપી શકાય તેમ છે. ખરી વાત એ છે કે આમ આદમી પાર્ટીના પ્રધાનો અને હોદ્દેદારોનો અધિકારીઓ પ્રત્યેનો વ્યવહાર ઘૃણા અને તિરસ્કારપૂર્ણ રહ્યો છે. અરવિંદ કેજરીવાલના નિવાસ પર ગત દિવસોમાં મોડી રાત્રે યોજાયેલી બેઠકમાં રાજ્યના સચિવ સાથે કરાયેલી મારપીટનો વિવાદ હજુ ઉકેલાયો નથી. એ ઘટના પછીથી અધિકારીઓ રાજ્ય સરકારની બેઠકમાં જતાં ડર અનુભવતા હોવાનું કહેવાય છે. કેજરીવાલની સરકાર પોતાના કામકાજ પર ઉપરાજ્યપાલના બંધારણ-પ્રદત્ત નિયંત્રણને સહન કરી શક્તી નથી. તે હંમેશ ઉપરાજ્યપાલ સાથે સંઘર્ષની મુદ્રામાં રહે છે. આ સ્થિતિ યોગ્ય નથી. તેનાથી સરવાળે દિલ્હીના લોકોને જ સહન કરવાનું આવે છે. અરવિંદ કેજરીવાલ ધરણાના તમાશા કરીને પોતાને લાચાર ગણાવી લોકોની સહાનુભૂતિ મેળવવા પ્રયાસ કરતા રહે છે. વચ્ચેના થોડાં વર્ષ આવા સ્ટન્ટ બંધ કર્યા પછી ફરી કેજરીવાલ તેમની જૂની રીતરસમ અપનાવી આગળ વધી રહ્યા છે.